# Os recursos naturais

## Glosario

## Enerxía

Definición:

  A enerxía é a capacidade que ten un corpo para producir un cambio noutros corpos ou nel mesmo.

Exemplo:

A enerxía eólica emprega o vento para producir enerxía eléctrica.

## Sostible

Definición:

  Fai referencia a algo que se pode soster durante moito tempo sen esgotar os recursos ou sen causar danos ao medio ambiente.

Exemplo:

  Debemos facer un uso sostible dos materiais naturais que nos ofrece o noso planeta.

## Visionar

Definición:

  Ver unhas imaxes, vídeos, películas...

Exemplo:

  Debemos facer un visionado dunha serie de imaxes.

# Misión: salvar o planeta Carbonus

A nosa misión consiste en salvar o planeta de Flipi. Para informarnos sobre o que puido acontecer, imos visionar o seguinte vídeo.

Agora podemos analizar máis a fondo a mensaxe recibida de SOS do noso amigo Flipi e reflexionar sobre o que puido acontecer en Carbonus. Que recursos esgotaron? Cres que esgotaron todos os recursos naturais do seu planeta?

Por esta razón, imos aprender as posibilidades enerxéticas do planeta Terra e así poder ofrecer a mellor axuda sostible.

Comeza a nosa misión.

SALVAR O PLANETA CARBONUS!!

# Os recursos naturais

Recursos naturais

Son produtos que podemos obter directamente da natureza e que se poden empregar para cubrir as necesidades das persoas. Podemos clasificalos en dous grandes grupos:

- Segundo o seu uso:

## Materias primas

A partir das materias primas podemos obter materiais para fabricar novos produtos. Poden ser de dous tipos:

— Renovables: unha vez extraídas ou consumidas, poden volver a producirse pola acción da natureza ou ser humano. Por exemplo, a madeira.

— Non renovables: unha vez esgotadas as súas reservas, non se poden volver a explotar, xa que non se renovan. Por exemplo, o carbón.

Segundo a súa orixe, as materias primas podemos clasificalas en:

1. De orixe animal.
2. De orixe vexetal.
3. De orixe mineral.

As materias primas de orixe animal e vexetal son renovables. Pero os recursos da Terra son limitados e se non se empregan correctamente poden chegar a esgotarse.

Por iso, unha maneira de prolongar a vida destes recursos é reciclar todos os materiais posibles.

## Fontes de enerxía

As fontes de enerxía son elementos da natureza que poden ser empregados na obtención de enerxía para os transportes, para a industria ou para os fogares.

Por exemplo: petróleo, luz do sol ou o carbón.

## Lectura facilitada

Os recursos naturais son produtos que sacamos da natureza para poder vivir.

Segundo o uso que fagamos deles, poden ser:

- Materias primas: con elas podemos elaborar novos produtos.

Poden ser:

— Renovables.

— Non renovables.

Segundo a súa dispoñibilidade:

## Renovables

Son inesgotables, xa que se renovan continuamente na natureza, como o vento, a luz do sol ou os cultivos. Algúns destes recursos renóvanse en pouco tempo, coma os cultivos, pero outros tardan moitos anos, coma os bosques.

## Non renovables

Atopámolos na natureza en cantidades limitadas polo que se poden esgotar se non os empregamos axeitadamente. Non teñen a capacidade de perpetuarse despois de seren usados. Un exemplo son os combustibles fósiles.

## Lectura facilitada

Segundo a dispoñibilidade, poden ser:

- Renovables.
- Non renovables.

## Audio

audio/mpeg

# Como evolucionou a enerxía?

1. Durante uns minutos o alumnado observará as imaxes.

2. A continuación, a persoa docente escollerá dous obxectos e nunha táboa, que lles entregará previamente. Deberán completar por grupos aleatorios, cuestións coma:

— Diferenzas entre eles.

— Semellanzas.

— Tipo de enerxía empregada en cada un deles, procedencia desa enerxía e en que se transforma (luz, calor, movemento...).

Un dos obxectos quedará sen parella. Deberán atopar cal sería e facer unha explicación razoada.

Neste enlace poderán acceder á táboa (nova xanela) para completar. (Versión editable)

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)